Ia digitalizarea de unde nu-i. Legea care a fost contestată și a rămas în aer.
Fiecare ministru al Educației s-a lăudat cu reforme digitale, dar doar pe hârtie. Peste 900.000 de elevi au nevoie de tablete pentru a participa la orele online. Încă există școli care nu au conexiune la internet sau device-uri pentru profesori.
De mai bine de 20 de ani, digitalizarea educației a fost pe buzele fiecărui ministrul al Învățământului. Dar cum putem vorbi despre digitalizare când, în România, încă există școli cu toaletă în curte sau fără apă curentă?Parcă pandemia de covid ne-a împins puțin de la spate, dar fără prea mult succes.Oana Despa, corespondent Aleph News: "A trecut un an de zile de pandemie în care nu ne-am organizat cum ar fi trebuit. Fiecare ministru mereu a venit la înaintare cu această digitalizare, dar nimic concret până acum. Pe lângă faptul că nu avem tablete, și știm deja acest lucru, mai avem de exemplu o lege care a fost promulgată de Iohannis, cum că fiecare elev din această țară este eligibil pentru a primi o tabletă. Doar că această lege a fost contestată și a rămas undeva în aer, nu se știe nici până în acest moment ce se întâmplă cu ea. De asemenea, acum aflăm de la Ministerul Educației că fiecare părinte care vrea o tabletă pentru copilul lui trebuie să semneze o declarație pe proprie răspundere cum că nu are nici un device conectat la internet".